虞姬
"臞仙曰，是曲者古曲也。按項羽至垓下，與漢戰不勝，入於壁，漢兵圍之數重。韓信使軍中皆作楚歌之聲，項羽夜聞，大驚曰，漢皆已得楚乎，是何楚人之多也。乃夜起飮帳中，悲歌伉慨，欲與虞姬相別。自爲歌曰，力拔山兮氣蓋世，時不利兮騅不逝，騅不逝兮可奈何，虞兮虞兮奈若何。 歌數闕，虞姬和之。因泣下，左右皆泣，莫能仰視，而虞姬因取劍自刎。於是羽乘駿馬，麾下壯士從者八百餘人，直夜潰圍南出。平明，漢軍覺而追之，於是重瞳無光，兵散勢去，至於烏江畢矣，於時之人，感其事而作絃歌以悼焉。"